Gode resultater med at forebygge sygefravær | Holstebro Onsdag | Ugeavisen.dk
Du er her: Forside - Holstebro Onsdag - Gode resultater med at forebygge sygefravær
Baggrunden for projektet, der startede i midten af 2016, er, at stress og belastningsreaktioner rammer en voksende gruppe af mennesker på tværs af aldersgrupper og samfundslag. Arkivfoto: Scanpix
09. juli 2018 kl. 08:37
Et projekt-samarbejde mellem PFA Pension, Quick Care og Holstebro Kommune har vist nye veje til at hjælpe ansatte med blandt andet stress.
Holstebro: - Jeg ville ikke kunne have klaret mig ud af det her selv. Jeg ville slet ikke turde tænke på, hvor jeg stod henne i dag, hvis jeg ikke havde fået den hjælp. Jeg skal da af sted og være i vigør igen. Og det er jeg på baggrund af det her.
Sådan siger en af deltagerne i et netop afsluttet to-årigt projekt om at forebygge sygefravær. Projektet blev søsat for at finde nye veje og virksomme metoder til at hjælpe mennesker med såkaldte belastningsreaktioner. Nu viser evalueringen af projektet, hvad der kan være med til at gøre en forskel.
"Projekt Fremskudt, Forebyggende Sygefraværsindsats" (FFS) blev realiseret i et samarbejde mellem PFA Pension, Quick Care og Holstebro Kommune. Et samarbejde baseret på et stærkt ønske om at bidrage til at forbedre livskvaliteten og mulighederne for mennesker med stress, depression og andre belastningsreaktioner.
Baggrunden for projektet, der startede i midten af 2016, er, at stress og belastningsreaktioner rammer en voksende gruppe af mennesker på tværs af aldersgrupper og samfundslag.
Flere parter er i kontakt med borgere med belastnings- og stressreaktioner og har derfor i et samfundsperspektiv indflydelse på at sikre kompetent og hurtig støtte. En støtte, der gør, at de berørte enten kan bevare tilknytning til jobbet eller vende tilbage, så hurtigt det er hensigtsmæssigt.
I partnerskabet har PFA, Quick Care og Holstebro Kommune hver især bidraget med kompetencer inden for forebyggelse, sundhedsfremme og beskæftigelsesrådgivning.
Evalueringen har samtidig skabt et bedre grundlag for at udvikle de faglige metoder, der virker for mennesker med belastningsreaktioner. Projektet er evalueret med ekstern evaluator, og der er netop tale om en evaluering, der bidrager med indikatorer for relevante indsatser og pejlemærker.
I Holstebro Kommune er der ikke tvivl om, at tilbuddet gør en forskel for de borgere, der er i risiko for at blive sygemeldt i længere tid. Tilbagemeldingerne vil blive brugt til at tilrettelægge et fortsat forebyggende tilbud i kommunen.
- Vi er tilfredse og stolte af, at det tyder på, at vi med FFS har fundet en vej, der reelt hjælper mennesker, som er tæt på at knække midt over med belastningsreaktioner. Det viser evaluering og deltagernes tilbagemeldinger klart", siger Lars Stampe, formand for arbejdsmarkedsudvalget i Holstebro Kommune.